CELEX: 32012D0697
Language: ro
Date: 2012-11-08 00:00:00
Title: 2012/697/UE: Decizia de punere în aplicare a Comisiei din 8 noiembrie 2012 în ceea ce privește măsurile de prevenire a introducerii și răspândirii în Uniune a genului Pomacea (Perry) [notificată cu numărul C(2012) 7803]

10.11.2012   
            
            
               RO
            
            
               Jurnalul Oficial al Uniunii Europene
            
            
               L 311/14
            
         DECIZIA DE PUNERE ÎN APLICARE A COMISIEI
   din 8 noiembrie 2012
   în ceea ce privește măsurile de prevenire a introducerii și răspândirii în Uniune a genului Pomacea (Perry)
   [notificată cu numărul C(2012) 7803]
   (2012/697/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2000/29/CE a Consiliului din 8 mai 2000 privind măsurile de protecție împotriva introducerii în Comunitate a unor organisme dăunătoare plantelor sau produselor vegetale și împotriva răspândirii lor în Comunitate (1), în special, articolul 16 alineatul (3) teza a treia,
   întrucât:
   
               (1)
            
            
               Spania a informat Comisia că Pomacea insularum este prezentă într-una dintre regiunile sale.
            
         
               (2)
            
            
               Dintr-o evaluare efectuată de către Comisie pe baza unei analize a riscurilor prezentate de către dăunători realizată de Spania și a unui aviz științific (2), precum și dintr-o poziție (3) a Autorității Europene pentru Siguranța Alimentară reiese că genul Pomacea (Perry) are efecte nocive asupra plantelor acvatice. Dificultatea identificării taxonomice a diferitelor specii și faptul că nu se poate exclude posibilitatea ca toate speciile să fie nocive fac necesară reglementarea genului Pomacea (Perry). Genul respectiv nu este menționat nici în anexa I, nici în anexa II la Directiva 2000/29/CE.
            
         
               (3)
            
            
               Date fiind riscul de răspândire a organismului respectiv la nivelul terenurilor și al cursurilor de apă și absența de măsuri mai puțin restrictive de combatere eficientă a amenințării reprezentate de organismul respectiv, este necesar să se interzică introducerea și răspândirea în Uniune a genului respectiv.
            
         
               (4)
            
            
               De asemenea, ar trebui prevăzute măsuri referitoare la introducerea și circulația în interiorul Uniunii a plantelor destinate plantării, cu excepția semințelor, care pot crește doar în apă sau doar în solul care este în permanență saturat cu apă.
            
         
               (5)
            
            
               În zonele în care este probabil ca organismul specific să poată fi găsit ar trebui realizate investigații în vederea stabilirii prezenței genului Pomacea (Perry), iar rezultatele ar trebui notificate.
            
         
               (6)
            
            
               Statele membre ar trebui să stabilească zone demarcate în cazurile în care se constată că genul Pomacea (Perry) este prezent la nivelul terenurilor și cursurilor de apă, pentru a eradica organismele în cauză și pentru a asigura monitorizarea intensivă a prezenței lor.
            
         
               (7)
            
            
               Dacă este necesar, statele membre ar trebui să-și adapteze legislația pentru a se conforma prezentei decizii.
            
         
               (8)
            
            
               Prezenta decizie ar trebui să fie revizuită până la 28 februarie 2015.
            
         
               (9)
            
            
               Măsurile prevăzute în prezenta decizie sunt conforme cu avizul Comitetului fitosanitar permanent,
            
         ADOPTĂ PREZENTA DECIZIE:
   Articolul 1
   Interdicții referitoare la genul Pomacea (Perry)
   Genul Pomacea (Perry), denumit în continuare „organismul specificat”, nu se introduce și nici nu se răspândește în Uniune.
   Articolul 2
   Introducerea de plante destinate plantării, cu excepția semințelor, care pot crește doar în apă sau doar în solul care este în permanență saturat cu apă
   Plantele destinate plantării, cu excepția semințelor, care pot crește doar în apă sau doar în solul care este în permanență saturat cu apă, denumite în continuare „plantele specificate”, originare din țări terțe, pot fi introduse în Uniune în cazul în care respectă cerințele din anexa I secțiunea 1 punctul 1.
   La intrarea în Uniune, plantele specificate sunt inspectate de către organismul oficial responsabil în conformitate cu dispozițiile din anexa I secțiunea I punctul 2.
   Articolul 3
   Circulația plantelor specificate în Uniune
   Plantele specificate originare din zonele demarcate stabilite în conformitate cu articolul 5 pot circula în interiorul Uniunii dacă îndeplinesc condițiile din anexa I secțiunea 2.
   Articolul 4
   Investigații și notificări privind organismul specificat
   (1)   Statele membre efectuează investigații anuale în vederea stabilirii prezenței organismului specificat pe plantele de orez și, dacă este cazul, pe alte plante specificate de la nivelul terenurilor sau al cursurilor de apă.
   Statele membre notifică Comisiei și celorlalte state membre, până la data de 31 decembrie a fiecărui an, rezultatele respectivelor investigații.
   (2)   În cazul în care organismul specificat este găsit sau se suspectează că este prezent la nivelul terenurilor și al cursurilor de apă, organismele oficiale responsabile sunt notificate imediat.
   Articolul 5
   Zonele demarcate, măsurile de luat în astfel de zone, campaniile de informare și notificarea
   (1)   În cazul în care, pe baza rezultatelor investigațiilor menționate la articolul 4 alineatul (1) sau a altor dovezi, un stat membru constată că organismul specificat este prezent la nivelul unui teren sau al unui curs de apă de pe teritoriul său, unde prezența sa era anterior necunoscută, statul membru respectiv stabilește fără întârziere, sau dacă este cazul modifică, o zonă demarcată constând dintr-o zonă contaminată și o zonă tampon, astfel cum este stabilit în anexa II secțiunea 1.
   În zona demarcată, statul ia toate măsurile necesare pentru eradicarea organismului specificat. Aceste măsuri includ măsurile stabilite în anexa II secțiunea 2.
   (2)   În cazul în care o zonă demarcată este constituită sau modificată în conformitate cu alineatul (1), statul membru în cauză inițiază, sau dacă este cazul modifică, o campanie de informare.
   (3)   În cazul în care, într-o zonă demarcată, pe baza investigațiilor menționate la articolul 4 alineatul (1), organismul specificat nu a fost găsit timp de patru ani consecutivi, statul membru în cauză confirmă că organismul respectiv nu mai este prezent în zona respectivă și că zona nu mai este demarcată.
   (4)   În cazul în care un stat membru ia măsuri în conformitate cu alineatele (1), (2) și (3), el notifică imediat Comisiei și celorlalte state membre lista zonelor demarcate, informații privind limitele acestora, incluzând hărți care indică poziția lor, precum și o descriere a măsurilor aplicate în zonele demarcate respective.
   Articolul 6
   Conformitate
   Statele membre informează imediat Comisia cu privire la măsurile pe care le-au luat pentru a se conforma prezentei decizii.
   Articolul 7
   Revizuire
   Prezenta decizie se revizuiește până la 28 februarie 2015.
   Articolul 8
   Destinatari
   Prezenta decizie se adresează statelor membre.
   
      Adoptată la Bruxelles, 8 noiembrie 2012.
      
         
            Pentru Comisie
         
         Maroš ŠEFČOVIČ
         
            Vicepreședinte
         
      
   
   
      (1)  JO L 169, 10.7.2000, p. 1.
   
      (2)  EFSA Journal 2012;10(1):2552.
   
      (3)  EFSA Journal 2012;10(4):2645.
   
      ANEXA I
      
         INTRODUCEREA ȘI CIRCULAȚIA PLANTELOR SPECIFICATE
      
      
         Secțiunea 1
      
      
         Cerințe specifice pentru introducerea în Uniune
      
      
                  1.
               
               
                  Fără a aduce atingere dispozițiilor Directivei 2000/29/CE, plantele specificate originare dintr-o țară terță sunt însoțite de un certificat fitosanitar, astfel cum se menționează la articolul 13 alineatul (1) punctul (ii) primul paragraf din directiva respectivă, care include la rubrica „Declarație suplimentară” informația că plantele specificate sunt neafectate de organismul specificat imediat înainte de a părăsi țara terță în cauză.
               
            
                  2.
               
               
                  Plantele specificate introduse în Uniune în conformitate cu punctul 1 sunt inspectate la punctul de intrare sau la locul de destinație stabilit în conformitate cu Directiva 2004/103/CE a Comisiei (1) pentru a se confirma faptul că ele îndeplinesc cerințele menționate la punctul 1.
               
            
         Secțiunea 2
      
      
         Condiții pentru circulație
      
      Plantele specificate originare din zone demarcate din Uniune pot fi mutate din aceste zone în zone nedemarcate din Uniune dacă sunt însoțite de un pașaport fitosanitar întocmit și eliberat în conformitate cu dispozițiile Directivei 92/105/CEE a Comisiei (2).
      
         (1)  JO L 313, 12.10.2004, p. 16.
      
         (2)  JO L 4, 8.1.1993, p. 22.
   
   
      ANEXA II
      
         ZONE DEMARCATE ȘI MĂSURILE PREVĂZUTE LA ARTICOLUL 5
      
      
         Secțiunea 1
      
      
         Stabilirea și modificarea zonelor demarcate
      
      
                  1.
               
               
                  Zonele demarcate prevăzute la articolul 5 sunt în conformitate cu dispozițiile de la punctele 2 și 3.
               
            
                  2.
               
               
                  Zona infestată include locurile în care a fost găsit organismul specificat.
                  În cazul în care o parte a unui teren cultivat este în zona infestată, se consideră că restul respectivului teren este parte din zona infestată.
               
            
                  3.
               
               
                  În jurul zonei infestate se stabilește o zonă tampon cu o lățime de cel puțin 500 m. Cu toate acestea, zona tampon respectivă include numai cursurile de apă și zonele care sunt saturate cu apă dulce.
                  În cazul în care zona infestată include o parte a unui curs de apă, zona tampon include acest curs de apă pe o lungime de cel puțin 1 000 m în aval și 500 m în amonte de locul în care a fost găsit organismul specificat.
               
            
                  4.
               
               
                  În cazul în care mai multe zone tampon se suprapun, se stabilește o zonă demarcată care include zona comună a zonelor demarcate relevante și zonele dintre ele. În alte cazuri, dacă este necesar, statele membre pot stabili o zonă demarcată care include mai multe zone demarcate și zonele dintre ele.
               
            
                  5.
               
               
                  La stabilirea zonei infestate și a zonei tampon, statele membre, ținând seama de principii științifice solide, iau în considerare următoarele elemente: biologia organismului specificat, nivelul de infestare, distribuția plantelor specificate, dovada stabilirii în zonă a organismelor specificate, capacitatea organismului specificat de a se răspândi pe cale naturală.
               
            
                  6.
               
               
                  În cazul în care organismul specificat a fost găsit în zona tampon, limitele zonei infestate și ale zonei tampon se modifică în consecință.
               
            
         Secțiunea 2
      
      
         Măsuri în zonele demarcate prevăzute la articolul 5 alineatul (1) paragraful al doilea
      
      Măsurile de eradicare luate de statele membre în zonele demarcate includ următoarele:
      
                  (a)
               
               
                  îndepărtarea și distrugerea organismului specificat;
               
            
                  (b)
               
               
                  monitorizarea intensă pentru depistarea prezenței organismului specificat prin inspecții bianuale în special în zona tampon;
               
            
                  (c)
               
               
                  statele membre dispun instituirea unui protocol de igienă pentru toate echipamentele utilizate în agricultură și în acvacultură care pot intra în contact cu organismul specificat și care îi pot favoriza răspândirea.